Man ruk vuurwapen uit, skiet 2 dood in Filippynse hof | Nuus24
Manila – 'n Kanadese man wat tereggestaan het op aanklagte wat verband hou met die onwettige besit van 'n vuurwapen, het Dinsdag in 'n hof in die Filippyne twee mense doodgeskiet en 'n aanklaer gewond voor die polisie hom doodgeskiet het.Die man, John H. Pope, het in die hof in Cebu-stad, waar hy woonagtig was, verskyn toe hy 'n vuurwapen uitgeruk het en 'n prokureur en 'n dokter geskiet het wat 'n saak teen hom gemaak het, het die polisie gesê. Hy het daarna in 'n gang 'n aanklaer raakgeskiet, waarna die polisie hom doodgeskiet het, het Mariano Natuel, polisiehoof van Cebu-stad, gesê.Marcelo Garbo, die polisie se streeksdirekteur, het gesê Pope het geweier om hom aan die polisie oor te gee, en het op beamptes probeer skiet.Die polisie ondersoek tans die man se agtergrond.Pope was in 2011 in die nuus, toe hy vir die onwettige besit van 'n vuurwapen vasgetrek is. Die dokter wat in die skietery dood is, het Pope, sy buurman, daarvan beskuldig dat hy hom en ander inwoners in 'n woonstelgebou met 'n vuurwapen gedreig het.Pope het destyds gesê hy dra die vuurwapen vir selfverdediging.– Volg Nuus24 op Twitter.
Lees meer oor: filippyne | skietery | sterftes VOLGENDE OP NUUS24X